รมว.คลัง สั่งทบทวนกรอบเงินเฟ้อใหม่
"กิตติรัตน์" สั่ง สศค.-สศช.และธปท. ศึกษากรอบเงินเฟ้ออีกครั้ง ระบุข้อเสนอก่อนหน้ายังสูงกว่ากรอบเดิม ไม่ห่วงปัญหาเงินเฟ้อเชื่อควบคุมได้
17 มี.ค. 2555

"กิตติรัตน์" สั่ง สศค.-สศช.และธปท. ศึกษากรอบเงินเฟ้ออีกครั้ง ระบุข้อเสนอก่อนหน้ายังสูงกว่ากรอบเดิม ไม่ห่วงปัญหาเงินเฟ้อเชื่อควบคุมได้
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า หลังจากที่ธนาคารแห่งประเทศไทย (ธปท.) เสนอให้ใช้อัตราเงินเฟ้อทั่วไปสำหรับการดำเนินนโยบายทางการเงิน เนื่องจากมองว่าไทยได้ใช้อัตราเงินเฟ้อพื้นฐาน (Core Inflation) เป็นหลักในการกำหนดนโยบายการเงิน โดนมีกรอบเงินเฟ้ออยู่ที่ร้อยละ 0.5-3 มาถึง 11 ปีแล้ว ล่าสุด จึงได้สั่งให้สำนักงานเศรษฐกิจการคลัง (สศค.) สำนักงานคณะกรรมการพัฒนาเศรษฐกิจและสังคมแห่งชาติ (สศช.) และ ธปท. ศึกษาให้รอบคอบอีกครั้ง เนื่องจากข้อเสนอดังกล่าวเป็นกรอบที่สูงจากเดิม
"ข้อเสนอเบื้องต้นที่เสนอมายังไม่ชัดเจน อีกทั้งตัวกรอบเงินเฟ้อที่เสนอมาอยู่ที่ร้อยละ 3 บวกลบไม่เกินร้อยละ 1.5 ทำให้ช่วงกรอบดำเนินการอยู่ที่ร้อยละ 1.5-4.5 ซึ่งสูงกว่ากรอบเดิมที่ใช้อยู่ร้อยละ 0.5-3 หากทำจริงต้องชี้แจงให้ประชาชนเข้าใจ" นายกิตติรัตน์กล่าว
นายกิตติรัตน์ กล่าวเพิ่มเติมว่า อย่างไรก็ตาม ปัญหาเงินเฟ้อยังไม่ใช่ปัญหาที่น่าเป็นห่วง รัฐบาลยังควบคุมดูแลได้ เช่น การยกเว้นภาษีสรรพสามิตน้ำมันดีเซล เพื่อช่วยไม่ให้ราคาน้ำมันปรับขึ้นตามสถานการณ์โลก ไม่ให้กระทบต่อต้นทุนของทุกภาคส่วน